## Zakon o stočarstvu

### NN 70/1997 (7.7.1997.), Zakon o stočarstvu

# ZASTUPNIČKI DOM SABORA REPUBLIKE HRVATSKE

Na osnovi članka 89. Ustava Republike Hrvatske, donosim

## **ODLUKU**

### **O PROGLAŠENJU ZAKONA O STOČARSTVU**

Proglašavam Zakon o stočarstvu, koji je donio Zastupnički dom Sabora
Republike Hrvatske na sjednici 18. lipnja 1997.

Broj: 081-97-1065/1
Zagreb, 26. lipnja 1997.

Predsjednik
Republike Hrvatske
**dr. Franjo Tuđman,** v. r.

---

## **ZAKON**

### **O STOČARSTVU**

I. TEMELJNE ODREDBE

Članak 1.

(1) Ovim se Zakonom uređuju uzgoj i proizvodnja uzgojno valjanih životinja,
oplođivanje domaćih životinja, trgovina uzgojno valjanim životinjama, zoohigijenski
uvjeti držanja domaćih životinja, zaštita okoliša u uzgoju i iskorištavanju
domaćih životinja, kakvoća stočne hrane i proizvoda životinjskog podrijetla,
ustroj i provedba uzgoja uzgojno valjanih životinja i druga pitanja važna
za učinkovitost i promicanje stočarstva.

(2) Odredbe ovoga Zakona odnose se na uzgoj goveda, svinja, koza, ovaca,
konja, magaraca, kunića, peradi, pčela i drugih vrsta životinja koje imaju
gospodarsku namjenu (u daljnjem tekstu: domaće životinje).

Članak 2.

U ovom Zakonu u uporabi su nazivi s ovim značenjima:

1. Stočarstvo je grana poljoprivrede koja se bavi uzgojem i držanjem
domaćih životinja za gospodarsko iskorištavanje.

2. Uzgojno valjana životinja umatičena je ili upisana domaća životinja
te matično jato peradi i to:

- umatičena životinja domaća je životinja čiste pasmine, poznatog podrijetla,
uvedena u matičnu knjigu,

- upisana životinja domaća je životinja čiste pasmine ili križana, poznatog
podrijetla ili odabrana životinja s poznatim podrijetlom jednog roditelja
te uvedena u uzgojni upisnik,

- matično jato jest jato peradi čistih pasmina ili hibrida uvedeno u
središnji popis matičnih jata.

3. Matica pčela rasplodna je ženka u pčelinjoj zajednici.

4. Roj je pčelinja zajednica izvan košnice nastala prirodnom diobom.

5. Soj je uža skupina životinja unutar pasmine sličnih nasljednih osobina.

6. Natprosječna životinja jest umatičena uzgojno valjana životinja koja
je prema nasljednim osobinama iznad prosjeka uzgoja kojem pripada.

7. Uzgoj stoke sustav je genetskih i zootehničkih postupaka u izgradnji
proizvodnih kapaciteta životinje.

8. Stvaranje uzgojno valjanih životinja skup je uzgojno-selekcijskih
postupaka i mjera kojima se izgrađuje genetski vrijedna i u populaciji
natprosječna životinja.

9. Uzgojni program skup je selekcijskih postupaka kojima se ostvaruje
genetsko unapređivanje pojedinih vrsta i pasmina životinja.

10. Ispitivanje proizvodnosti postupak je utvrđivanja proizvodnosti
životinja, uključujući kakvoću proizvoda, a cilj je procjena uzgojnih vrijednosti
u usmjeravanje tehnologije njihova iskorištavanja.

11. Uzgojna vrijednost nasljedni je utjecaj životinje na genetsku vrijednost
njezinih potomaka.

12. Testiranje je postupak procjene uzgojnih vrijednosti primjerenim
metodama i tehnološko-tehničkim postupcima.

13. Test na vlastiti rast i razvoj (performance test) postupak je procjene
uzgojne vrijednosti za osobine rasta i razvoja testirane jedinke.

14. Test po potomstvu (progeni test) postupak je procjene uzgojnih vrijednosti
životinje na temelju podataka o proizvodnim osobinama potomaka.

15. Kontrolni test postupak je utvrđivanja učinkovitosti križanog uzgoja.

16. Križanje je sparivanje životinja različitih pasmina, sojeva i linija
da bi se dobile proizvodno vrijednije životinje.

17. Licenciranje je uzgojna mjera odabira i ocjene rasplodnjaka za prirodni
pripust.

18. Genetska manipulacija plansko je mijenjanje genoma pojedinih životinja.

19. Genetski materijal biološki je reprodukcijski materijal (sjeme,
jajne stanice i zameci).

20. Genetska raznolikost stupanj je učestalosti gena unutar vrste.

21. Hibrid je životinja dobivena sustavnim i smislenim postupcima križanja.

22. Proizvodna osobina gospodarski je važno i mjerljivo svojstvo životinje.

23. Rodovnik je potvrda o podrijetlu i proizvodnim svojstvima (predigree)
matičnih životinja.

24. Potvrda o podrijetlu isprava je o podrijetlu životinje u križanom
uzgoju.

25. Matična knjiga jest knjiga koju vodi selekcijska služba (knjiga,
popis, kartoteka, datoteka, ili neki drugi oblik bilježenja podataka),
o matičnim životinjama iz programa uzgoja čiste pasmine, da bi se te životinje
mogle identificirati te da bi se moglo dokazivati podrijetlo i proizvodnost
tih životinja.

26. Uzgojni upisnik jest upisnik koji vodi selekcijska služba i uzgojna
društva (knjiga, popis, kartoteka, datoteka ili neki drugi oblik bilježenja
podataka) o životinjama iz programa križanja i odabranih životinja iz populacije,
a da bi se one mogle identificirati te da bi se moglo dokazivati podrijetlo.

27. Središnji popis matičnih grla jest središnji skup svih podataka
o uzgojno valjanim životinjama u Republici Hrvatskoj.

28. Središnji popis matičnih jata jest središnji skup svih podataka
o matičnim jatima u Republici Hrvatskoj.

29. Zootehnika je sustav tehnološko-tehničkih postupaka u uzgoju i iskorištavanju
životinja.

30. Izvorne pasmine jesu pasmine domaćih životinja stvorene na području
Republike Hrvatske.

31. Deklaracija je potvrda o podrijetlu i vrijednosti proizvoda.

32. Uzgajivač je pravna ili fizička osoba koja je vlasnik uzgojno valjane
životinje.

33. Uzgojno društvo jest pravna osoba koja predstavlja farmu ili više
farmi koje u uzgoju koriste kombinacijske sposobnosti pasmina ili linija.

34. Udruga uzgajivača interesna je skupina uzgajivača, a cilj joj je
promicanje učinkovitog uzgoja životinja sudjelovanjem u provođenju uzgojnog
programa.

35. Ovlaštena ustanova pravna je osoba s ovlaštenjem za obavljanje određenih
poslova iz ovoga Zakona.

36. Oplodna postaja izolirano je mjesto koje odgovara biološkim zahtjevima
za oplodnju matica.

II. PROIZVODNJA I UZGOJ
UZGOJNO VALJANIH ŽIVOTINJA

Članak 3.

(1) Stvaranje uzgojno valjanih životinja provodi se prema uzgojnim programima
za pojedine vrste i pasmine domaćih životinja.

(2) Uzgojni programi obvezatni su za sve udruge, uzgajivače i druge
sudionike stvaranja uzgojno valjanih životinja.

(3) Uzgojne programe iz stavka 1. ovoga članka donosi ministar poljoprivrede
i šumarstva (u daljnjem tekstu: ministar).

Članak 4.

(1) Uzgojno valjane životinje moraju biti trajno obilježene i uvedene
u središnji popis matičnih grla.

(2) Matično jato peradi vodi se u središnjem popisu matičnih jata.

(3) Način obilježivanja i upisa uzgojno valjanih životinja propisuje
ministar.

Članak 5.

(1) Uzgojem uzgojno valjanih životinja mogu se baviti uzgajivači koji
su upisani u upisnik uzgajivača uzgojno valjanih životinja.

(2) Upisnik uzgajivača uzgojno valjanih životinja vodi Hrvatski stočarsko
selekcijski centar (u daljnjem tekstu: selekcijska služba).

(3) Sadržaj upisnika i prijave za upis iz stavka 1. ovoga članka propisuje
ministar.

Članak 6.

(1) Proizvodnjom genetskog materijala te prijenosom zametaka mogu se
baviti pravne osobe kojima Ministarstvo poljoprivrede i šumarstva (u daljnjem
tekstu: Ministarstvo) izda odobrenje.

(2) Odobrenje za poslove iz stavka 1. ovoga članka mogu dobiti pravne
osobe koje imaju djelatnike odgovarajuće stručne spreme, posjeduju objekte
i opremu te ispunjavaju propisane zootehničke i veterinarsko-zdravstvene
uvjete.

(3) Pravne osobe koje proizvode sjeme moraju za dobivanje odobrenja
posjedovati uz uvjete propisane stavkom 2. ovoga članka i muška uzgojno
valjana rasplodna grla.

(4) Uvjete iz stavka 2. ovoga članka propisuje ministar.

Članak 7.

(1) Genetskim manipulacijama mogu se baviti znanstvene institucije kojima
Ministarstvo izda odobrenje.

(2) Genetske manipulacije domaćim životinjama i nasljednom tvari domaćih
životinja pod stalnom su kontrolom Ministarstva.

(3) Ako Ministarstvo utvrdi da dobiveni rezultati genetskih manipulacija
domaćim životinjama i nasljednom tvari domaćih životinja ne osiguravaju
uspješno gospodarsko iskorištavanje ili su nepovoljni za rast i razvitak
organizma, tako dobiven proizvod odnosno organizam mora se uništiti uz
nazočnost stočarske inspekcije.

(4) Kod postupka uništavanja iz stavka 3. ovoga članka obvezatno je
vođenje zapisnika.

Članak 8.

(1) Uzgojna vrijednost uzgojno valjanih životinja te kakvoća križanih
životinja procjenjuje se propisanim postupcima.

(2) Postupci procjene uzgojne vrijednosti i kakvoće križanih životinja
kao i rezultati procjene javni su i dostupni svakom uzgajivaču.

(3) Procjene uzgojne vrijednosti i kakvoće križanih životinja obavlja
stočarska selekcijska služba.

(4) Postupke procjena uzgojne vrijednosti i kakvoće križanih životinja
iz stavka 1. ovoga članka propisuje ministar.

Članak 9.

(1) Na uzgojno valjanim životinjama obavlja se ispitivanje uzgojno važnih
osobina te njihova provjera (testiranje) na potomstvu.

(2) Ispitivanje proizvodnosti i testiranje uzgojno valjanih životinja
obavlja selekcijska služba propisanim postupcima.

(3) Postupke ispitivanja i testiranja iz stavka 2. ovoga članka propisuje
ministar.

Članak 10.

Uzgojno valjana perad može se proizvoditi samo od jaja koja potječu
od peradi čistih pasmina i djedovskih matičnih jata.

Članak 11.

(1) Matice pčela koje se stavljaju u prodaju moraju biti proizvedene
na oplodnim postajama.

(2) U prodaju se smiju stavljati samo matice sivih pčela.

Članak 12.

(1) Izvorne i zaštićene pasmine i sojevi domaćih životinja nastalih
na teritoriju Republike Hrvatske predstavljaju dio nacionalne biološke
baštine.

(2) Očuvanje i iskorištavanje pasmina i sojeva iz stavka 1. ovoga članka
obavlja se prema posebnim programima za pojedine pasmine i sojeve.

(3) Zaštita izvornih pasmina i sojeva ostvaruje se držanjem potrebitog
broja životinja za održavanje uzgoja i čuvanjem njihova genetskog materijala.

(4) Republika Hrvatska osigurava sredstva u državnom proračunu za zaštitu
određenog uzgojno potrebitog broja domaćih životinja i genetskog materijala
pojedinih pasmina i sojeva iz stavka 1. ovoga članka.

(5) Popis izvornih i zaštićenih pasmina i sojeva domaćih životinja te
potrebiti broj grla određuje ministar.

Članak 13.

(1) Pasmine, sojevi i hibridi koji se uzgajaju u Republici Hrvatskoj
vode se u posebnom upisniku.

(2) Upisnik iz stavka 1. ovoga članka vodi Ministarstvo.

(3) Prijave za priznavanje nove pasmine, soja i hibrida stvorenih posebnim
uzgojnim programom u Republici Hrvatskoj ili svijetu podnose uzgajivači
Povjerenstvu za priznavanje pasmina, sojeva i hibrida u Ministarstvu.

(4) Povjerenstvo iz stavka 3. ovoga članka osniva rješenjem ministar.

(5) Sadržaj prijave i postupak priznavanja propisuje ministar.

(6) Priznati se mogu nove pasmine, sojevi i hibridi pošto se provede
postupak priznavanja. Za priznate pasmine, sojeve i hibride Ministarstvo
izdaje rješenje o upisu, koje se objavljuje u "Narodnim novinama".

III. OPLOĐIVANJE DOMAĆIH ŽIVOTINJA

Članak 14.

Oplođivanje domaćih životinja zootehnička je i zdravstvena mjera. Obavlja
se umjetnim osjemenjivanjem i prirodnim pripustom.

Članak 15.

(1) Za umjetno osjemenjivanje smije se koristiti samo sjeme natprosječno
valjanih rasplodnjaka potvrđenih testom na vlastiti rast i razvitak ili
testovima na potomstvu, ovisno o dobi rasplodnjaka i stadiju testiranja,
koji potječu od natprosječnih roditelja.

(2) U prirodnom pristupu smiju se koristiti uzgojno valjani rasplodnjaci
koji potječu od natprosječno valjanih roditelja te zadovoljavaju uvjetima
za ocjenu vanjštine grla i reprodukcijskog stanja.

(3) Provjeru podrijetla i ocjenu vanjštine rasplodnjaka obavlja selekcijska
služba, a reprodukcijsko stanje područna veterinarska služba.

(4) Ako u Republici Hrvatskoj nema dovoljno uzgojno valjanih rasplodnjaka
neke pasmine određenih stavkom 2. ovoga članka, za prirodni se pristup
mogu koristiti i odabrana (licencirana) grla u tipu te pasmine.

(5) Licenciranje rasplodnjaka obavlja Povjerenstvo sastavljeno od predstavnika
županijske selekcijske i veterinarske službe te predstavnika županijskog
i ureda Grada Zagreba nadležnog za poslove stočarstva (u daljnjem tekstu:
županijski ured) i uzgajivača.

(6) Povjerenstvo iz stavka 5. ovoga članka imenuje županijski ured.

(7) Način rada Povjerenstva te postupak odabiranja grla iz stavka 5.
ovoga članka propisuje ministar.

Članak 16.

(1) Rasplodnjaci koji potječu od natprosječno valjanih roditelja namijenjeni
korištenju putem umjetnog osjemenjivanja i prirodnog pripusta upisani su
u središnji popis muških matičnih grla.

(2) Svi rasplodnjaci koji se koriste putem prirodnog pripusta upisani
su u matičnu knjigu koju vodi selekcijska služba.

Članak 17.

Umjetno osjemenjivanje domaćih životinja mogu obavljati veterinari i
veterinarski tehničari i uzgajivači na svojem stadu koji su osposobljeni
za umjetno osjemenjivanje i raspolažu propisanom opremom i priborom.

Članak 18.

(1) Rasplodnjaci namijenjeni prirodnom pripustu smiju se koristiti samo
na vlastitom stadu.

(2) Ako je obuhvat umjetnog osjemenjivanja na nekom uzgojnom području
nedostatan da osigura uspješno oplođivanje, može se oplođivanje rasplodnjakom
obavljati na većem broju stada.

(3) Županijski ured donosi odluku u svezi oplođivanja iz stavka 2. ovoga
članka.

Članak 19.

(1) Rasplodnjaci koji se koriste putem umjetnog osjemenjivanja i prirodnog
pripusta moraju biti pod stalnom zdravstvenom kontrolom nadležne veterinarske
službe.

(2) Najmanje jednom godišnje ocjenjuje se svako rasplodno grlo od kojeg
se uzima sjeme namijenjeno umjetnom osjemenjivanju i prirodnom pripustu
da bi se utvrdilo novo stanje uzgojne i uporabne vrijednosti rasplodnjaka.

(3) Povjerenstvo za ocjenu muških rasplodnih grla kojih je sjeme namijenjeno
umjetnom osjemenjivanju osniva rješenjem ministar.

(4) Na temelju izvješća Povjerenstva iz stavka 3. ovoga članka stočarska
inspekcija u Ministarstvu donosi rješenje o mjerama za otklanjanje utvrđenih
nedostataka, o izlučenju iz proizvodnje određenih rasplodnjaka, odnosno
o zabrani proizvodnje sjemena ako nisu ispunjeni propisani uvjeti.

(5) Vlasnik izlučenog rasplodnjaka iz stavka 4. ovoga članka nema pravo
na naknadu štete.

(6) Rasplodnjake namijenjene prirodnom pripustu ocjenjuje Povjerenstvo
za licenciranje koje se imenuje svake godine na način propisan člankom
15. stavkom 5. ovoga Zakona.

(7) Ako rasplodnjak ne ispunjuje postavljene uzgojne i reprodukcijske
uvjete određene od selekcijske službe, Povjerenstvo predlaže izlučenje
grla iz korištenja.

(8) Izlučeni rasplodnjaci ne smiju se više koristiti u uzgoju.

Članak 20.

(1) Osobe koje obavljaju umjetno osjemenjivanje i držatelji rasplodnjaka
u prirodnom pripustu dužni su voditi popis o osjemenjivanju i prirodnom
pripustu te vlasniku plotkinje izdati potvrdu.

(2) Način vođenja popisa te oblik i način izdavanja potvrde iz stavka
1. ovoga članka propisuje ministar.

Članak 21.

(1) Pravne i fizičke osobe koje obavljaju umjetno osjemenjivanje dužne
su pravnoj osobi od koje su preuzele sjeme dostavljati izvješća o osjemenjenim
životinjama.

(2) Držatelji rasplodnjaka u prirodnom pripustu dužni su selekcijskoj
službi dostavljati izvješća o obavljenim pripustima.

(3) Oblik i sadržaj izvješća iz stavka 1. i 2. ovoga članka propisuje
ministar.

IV. TRGOVINA UZGOJNO
VALJANIM ŽIVOTINJAMA I
GENETSKIM MATERIJALOM

Članak 22.

U prodaju se smije staviti uzgojno valjana životinja, propisno obilježena,
odnosno pouzdano opisana (konji), koja posjeduje rodovnik ili potvrdu o
podrijetlu.

Članak 23.

(1) Sjeme rasplodnjaka, zametke i jajne stanice smije staviti u prodaju
pravna osoba na temelju rješenja o odobrenoj proizvodnji ili prodaji ovoga
genetskog materijala izdanog od Ministarstva.

(2) Pravna osoba iz stavka 1. ovoga članka mora ispunjavati uvjete glede
stručnih djelatnika i odgovarajućih objekata i opreme, a uvjete propisuje
ministar.

Članak 24.

(1) Sjeme rasplodnjaka smije se stavljati u prodaju ako je propisno
obilježeno i ako je za rasplodnjaka izdano dopuštenje za korištenje.

(2) Zahtjev za izdavanje dopuštenja traži vlasnik rasplodnjaka.

(3) Dopuštenje za korištenje izdaje Ministarstvo ako su ispunjeni uvjeti
glede uzgojne vrijednosti te ako je sjeme zdravstveno ispitano.

(4) Zdravstveno ispitivanje sjemena iz stavka 3. ovoga članka obavljaju
i potvrđuju ovlaštene veterinarske pravne osobe o čemu izdaju potvrdu.

(5) Prodaja sjemena pod stalnim je kontrolnim nadzorom veterinarsko-zdravstvene
i stočarske inspekcije.

(6) Propise o obilježavanju sjemena iz stavka 1. ovoga članka te uvjete
glede uzgojne vrijednosti i ispitivanja sjemena iz stavka 3. ovoga članka
donosi ministar.

Članak 25.

(1) Zameci i jajne stanice moraju prije stavljanja u prodaju biti ispitani,
propisno obilježeni i praćeni propisanom dokumentacijom (rodovnik i potvrda
o zdravstveno higijenskom stanju).

(2) Propise o obilježavanju i ispitivanju iz stavka 1. ovoga članka
donosi ministar.

Članak 26.

(1) Uzgojno valjane životinje smiju uvoziti fizičke i pravne osobe,
a genetski materijal pravne osobe, ako je uvoz u skladu s programom uzgoja
pojedine vrste ili pasmine stoke.

(2) Pri uvozu uzgojno valjanih životinja i genetskog materijala uvoznik
mora posjedovati dokumentaciju o podrijetlu i zdravstvenom stanju.

(3) Uvoziti se mogu uzgojno valjane životinje i genetski materijal čistih
pasmina, sojeva i hibrida ako su te pasmine, sojevi i hibridi upisani u
upisnik propisan člankom 13. ovoga Zakona.

(4) Rješenje o uvozu iz stavka 1. ovoga članka izdaje Ministarstvo.

Članak 27.

(1) Iznimno od odredbi članka 26. ovoga Zakona, u znanstvene i pokusne
svrhe mogu se uvoziti rasplodna grla koja ne pripadaju kategoriji uzgojno
valjane.

(2) Rješenje o uvozu grla iz stavka 1. ovoga članka izdaje Ministarstvo.

Članak 28.

(1) Izvoziti se mogu uzgojno valjane životinje i genetski materijal,
koji glede uzgojne i rasplodne vrijednosti te zdravstvenog stanja ispunjavaju
uvjete za obavljanje djelatnosti trgovine na domaćem tržištu, ako s inozemnim
kupcem nije drukčije ugovoreno.

(2) Izvorne i zaštićene pasmine mogu se izvoziti ako izvoz ne ugrožava
potrebito brojno stanje životinja i njihovu zaštitu.

(3) Rješenje o izvozu iz stavka 2. ovoga članka izdaje Ministarstvo.

V. ZOOHIGIJENSKI UVJETI DRŽANJA I ISKORIŠTAVANJA DOMAĆIH ŽIVOTINJA

Članak 29.

Držanje i iskorištavanje domaćih životinja u gospodarske svrhe mora
biti u skladu s propisima o zaštiti okoliša i propisima koji određuju uvjete
dobrobiti životinja.

Članak 30.

(1) Kod izgradnje i obnove smještajnog prostora za domaće životinje
vlasnik je dužan imati mišljenje o tehničko-tehnološkim uvjetima njihova
držanja i iskorištavanja, pribavljeno od nadležne poljoprivredne savjetodavne
službe.

(2) U mišljenju treba utvrditi sve tehničko-tehnološke uvjete i etološki
prihvatljive postupke sa životinjama.

(3) Tehnološko-tehničke uvjete iz stavka 1. ovoga članka propisuje ministar.

(4) Uvjeta iz stavka 3. ovoga članka dužno se pridržavati nadležno upravno
tijelo županije pri izdavanju lokacijske dozvole za izgradnju objekta.

Članak 31.

Uzgajivaču je dopušteno obavljati u vlastitom stadu na domaćim životinjama
zootehničke zahvate: odrožavanje mladih životinja,  kupiranje repova i
 sječenje zubi prasadi, skraćivanje kljunova, obrezivanje papaka, njegu
kože i dlake, davanje mineralnih i vitaminskih preparata prema uputama
proizvođača.

Članak 32.

Domaćim životinjama koje se koriste u gospodarske svrhe nije dopušteno
davanje hormonalnih preparata da bi se poticao rast, proizvodnja mlijeka,
mesa, jaja ili zbog drugih proizvodnih razloga.

Članak 33.

(1) Preseljenje pčela dopušteno je samo ako su sve pčelinje zajednice
zdrave što se dokazuje svjedodžbom o zdravstvenom stanju i podrijetlu životinja
sukladno propisima o veterinarskim mjerama.

(2) Način premještanja pčela, položaj pčelinjaka u odnosu na zemljište,
javni put, ljude i životinje, način zaštite, postupak s odbjeglim rojem
i druge postupke s pčelama propisuje ministar.

Članak 34.

U opravdanim slučajevima (sigurnost ljudi, masovna pojava bolesti, prenapučenost
i drugo) županijski ured može zabraniti držanje pčela na određenom prostoru
ili zabraniti premještanje pčela.

VI. STOČNA HRANA I PROIZVODI ŽIVOTINJSKOG PODRIJETLA

Članak 35.

(1) Domaće životinje smiju se hraniti samo zdravom hranom, a njezina
kakvoća mora odgovarati propisu o kakvoći stočne hrane i drugim propisanim
normama.

(2) Hrana ne smije sadržavati štetne tvari u koncentraciji većoj od
propisanih.

Članak 36.

(1) Kakvoća stočne hrane, količina dopuštenih i zabranjenih tvari u
stočnoj hrani utvrđuje se prema propisima o kakvoći stočne hrane.

(2) Kakvoću stočne hrane utvrđuju za to ovlaštene ustanove, kojima Ministarstvo
na temelju propisanih uvjeta izda odobrenje.

(3) Uvjete iz stavka 2. ovoga članka propisuje ministar.

(4) U prodaju se može staviti stočna hrana i pojedini sastojci za stočnu
hranu ako kakvoća odgovara propisu o kakvoći stočne hrane.

(5) Propise iz stavka 1. i 4. ovoga članka donosi ministar uz suglasnost
ravnatelja Državnog zavoda za normizaciju i mjeriteljstvo.

Članak 37.

(1) Stočna hrana smije se staviti u prodaju pakirana i u rasutom stanju.
Pakirana stočna hrana mora imati deklaraciju na ambalaži, a u rasutom stanju
mora imati deklaraciju uz svaku pošiljku. Stočna hrana u prometu treba
odgovarati kakvoći navedenoj u deklaraciji.

(2) Zrnata i voluminozna stočna hrana u rasutom stanju mora odgovarati
normi koja je utvrđena propisom o kakvoći stočne hrane.

(3) Stočna hrana u trgovini na malo mora biti u originalnom pakiranju.

(4) Stočna hrana iz uvoza mora biti proizvedena u skladu s propisima
o kakvoći stočne hrane te za stavljanja u promet mora biti deklarirana
na hrvatskom jeziku.

(5) Stočna hrana smije se izvoziti samo ako je proizvedena i deklarirana
u skladu s propisima o kakvoći stočne hrane u Republici Hrvatskoj, ako
s inozemnim kupcem nije drukčije dogovoreno.

Članak 38.

(1) Proizvodi životinjskog podrijetla, u smislu ovog Zakona, jesu: žive
životinje, meso, svježe mlijeko, vuna, jaja, med i stajski gnoj.

(2) Proizvodi životinjskog podrijetla moraju odgovarati propisanim uvjetima
o kakvoći stočnih proizvoda.

(3) Ispravnost proizvoda životinjskog podrijetla glede kakvoće utvrđuje
pravna osoba kojoj Ministarstvo uz suglasnost Državnog zavoda za normizaciju
i mjeriteljstvo izda rješenje.

(4) Propise o kakvoći proizvoda životinjskog podrijetla i o nadzoru
nad proizvodnjom proizvoda životinjskog podrijetla te uvjete koje mora
ispunjavati pravna osoba iz prethodnog stavka donosi ministar uz suglasnost
ravnatelja Državnog zavoda za normizaciju i mjeriteljstvo.

Članak 39.

(1) Proizvodnja biološki zdravijih proizvoda životinjskog podrijetla,
u smislu ovoga Zakona, jest proizvodnja u kojoj se u ishrani domaćih životinja
koristi stočna hrana proizvedena na tlu slobodnom od onečišćenja sintetskim
kemijskim sredstvima i bez ostataka štetnih elemenata, a životinje se drže
u optimalnim uvjetima glede gustoće nastanjenosti.

(2) Kao biološko zdraviji može se obilježiti onaj proizvod životinjskog
podrijetla koji je proizveden u skladu sa stavkom 1. ovoga članka i tehnologijom
prerade bez korištenja neprirodnih dodataka, što stalno prati i potvrđuje
od Ministarstva ovlaštena ustanova.

(3) Za biološko zdravije proizvode životinjskog podrijetla, proizvedene
prema uvjetima iz stavka 1. i 2. ovoga članka, proizvodnju, kontrolu proizvodnje,
način obilježavanja i stavljanja u prodaju te uvjete koje mora ispunjavati
ovlaštena ustanova iz prethodnog stavka propisuje ministar.

VII. PROVOĐENJE UZGOJA
UZGOJNO VALJANIH ŽIVOTINJA

Članak 40.

Uzgajivači se mogu u skladu sa zakonskim propisima udruživati u udruge
građana kojima je cilj provođenje uzgoja uzgojno valjanih životinja u skladu
s odredbama ovoga Zakona.

Članak 41.

(1) Udruge građana ne mogu se baviti uzgojem uzgojno valjanih životinja
bez prethodne suglasnosti Ministarstva.

(2) Ministarstvo će izdati suglasnost iz stavka 1. ovoga članka ako
se prije toga može utvrditi da:

- udruga ima odgovarajući uzgojni program usklađen sa uzgojnim programom
iz članka 3. ovoga Zakona, s jasno određenim uzgojnim ciljem,

- postoji dovoljno veliki broj uzgojno valjanih životinja za provedbu
tog uzgojnog programa,

- postoje odgovarajući djelatnici za provedbu uzgojnog programa,

- je u svakom trenutku moguć uvid u sve dokumente od važnosti za uzgoj,

- je članstvo u udruzi uzgajivača dostupno svakom uzgajivaču koji raspolaže
uzgojno valjanim grlima i spreman je poštovati pravila udruge uzgajivača.

Članak 42.

Ministarstvo će uskratiti suglasnost udruzi uzgajivača ako njen rad
nije temeljen na provedbi usvojenoga uzgojnog programa ili ako bi on narušavao
provođenje genetske izgradnje jedne pasmine ili vrste uzgojno valjanih
životinja.

Članak 43.

(1) Ministarstvo vodi očevidnik udruga uzgajivača uzgojno valjanih životinja
u koji se upisuju udruge građana nakon registracije pri tijelu državne
uprave.

(2) Oblik i sadržaj očevidnika propisuje ministar.

Članak 44.

(1) Ministarstvo će zabraniti udruzi bavljenje uzgojem uzgojno valjanih
životinja ako se utvrdi da udruga ne ispunjuje uvjete iz članka 41. ovoga
Zakona.

(2) Primjerak rješenja o zabrani djelatnosti iz stavka 1. ovoga članka
dostavlja se tijelu nadležnom za registraciju udruge građana.

(3) Tijelo državne uprave nadležno za registraciju iz stavka 2. ovoga
članka brisat će u registru udruge građana djelatnost uzgoja uzgojno valjanih
životinja kad joj je rješenjem Ministarstva zabranjen ovaj uzgoj.

Članak 45.

Udruge građana koje se bave uzgojem uzgojno valjanih životinja mogu
se udruživati u savez uzgajivača pod uvjetima propisanim za udruge građana.

Članak 46.

(1) Uzgoj uzgojno valjanih životinja te širenje njihovih učinaka u zemaljski
uzgoj obavlja i prati selekcijska služba.

(2) Selekcijska služba osniva područne selekcijske službe na područjima
županija za neposredno provođenje uzgojno-selekcijskog rada u stočarstvu
Republike Hrvatske.

Članak 47.

(1) Selekcijska služba u provođenju uzgoja i selekcije obavlja ove poslove:

- vodi središnji popis uzgojno valjanih životinja svih vrsta, pasmina,
sojeva i hibrida,

- vodi upisnik uzgajivača uzgojno valjanih životinja,

- organizira kontrolu proizvodnosti uzgojno valjanih životinja i u suradnji
s drugim ustanovama razvija nove metode,

- provodi testiranje uzgojno valjanih životinja,

- uspostavlja informacijski sustav za praćenje uzgoja svih vrsta uzgojno
valjanih životinja u Republici Hrvatskoj,

- obrađuje rezultate kontrole proizvodnosti,

- obavlja procjene uzgojnih vrijednosti i kakvoće križanih životinja,

- objavljuje rezultate kontrole proizvodnosti, procjene uzgojnih vrijednosti
i svih oblika testova,

- izdaje isprave o podrijetlu i proizvodnim svojstvima,

- koordinira trgovinu uzgojno valjanih životinja,

- koordinira izradu i provedbu uzgojnih programa i sudjeluje u njihovoj
izradbi i provedbi,

- surađuje s udrugama uzgajivača pojedinih vrsta i pasmina uzgojno valjanih
životinja,

- obavlja i druge poslove iz područja stočarstva prema potrebi udruga,
uzgajivača i Ministarstva.

(2) Putem područne selekcijske službe Selekcijska služba obavlja neposredno
za uzgajivače uzgojno valjanih životinja na području pojedine županije
ove poslove:

- vodi matične knjige svih vrsta i pasmina,

- vodi uzgojni upisnik uzgojno valjanih životinja,

- obavlja kontrolu proizvodnosti uzgojno valjanih životinja,

- dostavlja uzgajivačima na korištenje obrađene uzgojno selekcijske
podatke o njihovim uzgojno valjanim grlima,

- organizira i prati trgovinu uzgojno valjanih životinja,

- sudjeluje u Povjerenstvu za licenciranje rasplodnjaka,

- pruža stručna mišljenja županijskim upravnim tijelima,

- sudjeluje u organiziranju smotri i izložbi životinja,

- obavlja i druge poslove u području uzgojno selekcijskog rada na prostoru
svojeg djelovanja.

Članak 48.

Selekcijska služba financira se iz državnog proračuna Republike Hrvatske,
od naknada od trgovine rasplodnim uzgojno valjanim grlima i pružanja usluga.

VIII. UPRAVNI I INSPEKCIJSKI NADZOR

Članak 49.

(1) Upravni nadzor nad provedbom ovoga Zakona i propisa donijetih na
temelju njega obavlja Ministarstvo.

(2) Inspekcijski nadzor nad provedbom ovoga Zakona i propisa donijetih
na temelju njega u prvom stupnju obavljaju županijski uredi nadležni za
poslove stočarske inspekcije (u daljnjem tekstu: županijska stočarska inspekcija),
a u drugom stupnju stočarska inspekcija u Ministarstvu.

(3) Nadzor nad kakvoćom proizvoda životinjskog podrijetla obavljaju
i tržišni inspektori županije, Grada Zagreba i Ministarstva gospodarstva.

(4) Poslove inspekcijskog nadzora iz nadležnosti županijske stočarske
inspekcije i stočarske inspekcije u Ministarstvu provodi stočarski inspektor.

Članak 50.

(1) Poslove stočarskog inspektora može obavljati diplomirani inženjer
agronomije općeg ili stočarskog usmjerenja s položenim državnim stručnim
ispitom za stočarskog inspektora i sa 5 godina radnog iskustva.

(2) Program posebnog dijela državnog stručnog ispita iz stavka 1. ovog
članka propisuje ministar.

Članak 51.

(1) Stočarski inspektor ima posebnu iskaznicu kojom se utvrđuje njegovo
službeno svojstvo, identitet i ovlasti.

(2) Obrazac iskaznice te način i postupak izdavanja iskaznice iz stavka
1. ovoga članka propisuje ministar.

Članak 52.

(1) Županijska stočarska inspekcija obavlja sve poslove inspekcijskog
nadzora, osim poslova za koje je ovim Zakonom određeno da ih izravno obavlja
stočarska inspekcija u Ministarstvu.

(2) Županijska stočarska inspekcija:

1. kontrolira proizvodnju, odabiranje i trgovinu uzgojno valjanih životinja,

2. pregledava matične knjige i drugu evidenciju i dokumente koji se
odnose na proizvodnju i trgovinu uzgojno valjanih životinja,

3. kontrolira držanje i iskorištavanje domaćih životinja,

4. nadzire rad udruga građana koje se bave uzgojem uzgojno valjanih
životinja,

5. kontrolira proizvodnju i trgovinu stočne hrane,

6. uzima uzorke proizvoda proizvedenih ili stavljenih u trgovinu prema
odredbama ovoga Zakona,

7. podnosi zahtjeve za pokretanje prekršajnog postupka radi povrede
ovoga Zakona i propisa donijetih na temelju njega,

8. nadzire korištenje rasplodnjaka u prirodnom pripustu,

9. donosi rješenja o izlučenju rasplodnjaka namijenjenog prirodnom pripustu
prema prijedlogu Povjerenstva za licenciranje.

Članak 53.

Stočarska inspekcija u Ministarstvu:

1. nadzire ispitivanje proizvodnih svojstava uzgojno valjanih životinja,
testiranje na potomstvu te ispravnost vođenja popisa matičnih grla svih
vrsta uzgojno valjanih životinja i izdavanje rodovnika i potvrda o podrijetlu,

2. nadzire provođenje uzgojnih programa,

3. nadzire rad saveza udruga građana koje se bave uzgojem uzgojno valjanih
životinja,

4. nadzire proizvodnju i trgovinu sjemena, jajnih stanica i zametaka,

5. nadzire provedbu zaštite izvornih i zaštićenih pasmina,

6. nadzire uvođenje u proizvodnju novih pasmina sojeva i hibrida,

7. nadzire i ostale poslove propisane ovim Zakonom,

8. donosi rješenja o izlučenju rasplodnjaka namijenjenog umjetnom osjemenjivanju
prema prijedlogu Povjerenstva za ocjenu rasplodnjaka,

9. podnosi zahtjeve za pokretanje prekršajnog postupka radi povrede
ovoga Zakona i propisa donijetih na temelju njega.

Članak 54.

(1) Ako stočarski inspektor u postupku inspekcijskog nadzora utvrdi
da je povrijeđen ovaj Zakon ili propis donesen na temelju njega, naredit
će rješenjem da se utvrđene nepravilnosti, odnosno nedostaci uklone u određenom
roku.

(2) Stočarski inspektor u provedbi inspekcijskog nadzora, prema odredbama
ovoga Zakona i propisa donijetih na temelju njega, vodi postupak i donosi
rješenje kad obavlja poslove inspekcijskog nadzora iz nadležnosti županijske
stočarske inspekcije i stočarske inspekcije u Ministarstvu određene ovim
Zakonom i propisima donijetim na temelju njega.

(3) Protiv rješenja Ministarstva donesenih na temelju ovoga Zakona u
prvom stupnju nije dopuštena žalba nego se može pokrenuti upravni spor.

(4) Žalba protiv rješenja donijetih na temelju ovoga Zakona ne zadržava
izvršenje rješenja.

Članak 55.

Fizičke i pravne osobe čiji rad podliježe nadzoru stočarskog inspektora
dužne su mu omogućiti obavljanje nadzora i pružiti potrebite podatke i
obavijesti.

Članak 56.

(1) Ako stočarski inspektor pri inspekcijskom nadzoru posumnja da stočna
hrana ili drugi proizvodi ne odgovaraju kakvoći utvrđenoj propisom, uzet
će određeni broj uzoraka i dostaviti ih na analizu ovlaštenoj ustanovi.

(2) Uzorci za analizu dostavljaju se pod šifrom.

Članak 57.

(1) Superanalizu može tražiti proizvođač u roku od 15 dana nakon dobivene
analize ili stočarski inspektor, ako posumnja u rezultat analize.

(2) Nalaz superanalize konačan je i može se pobijati samo pod uvjetima
i na način propisan za pobijanje javnih isprava.

Članak 58.

(1) Vlasnik od kojeg je uzet uzorak dužan je podmiriti troškove pakiranja
i analize uzorka ako se analizom utvrdi da proizvodi od kojih je uzet uzorak
ne odgovaraju propisanoj, odnosno deklariranoj kakvoći.

(2) Ako se analizom utvrdi da uzorci odgovaraju propisanoj, odnosno
deklariranoj kakvoći, troškove pakiranja, prijevoza i analize uzorka podmiruje
tijelo državne uprave čiji je stočarski inspektor dostavio uzorke na analizu.

(3) Vlasnik proizvoda od kojega je uzet uzorak nema pravo na naknadu
vrijednosti uzorka.

Članak 59.

(1) Kad se analizom, odnosno superanalizom utvrdi da proizvod ne odgovara
propisanoj ili deklariranoj kakvoći, stočarski inspektor će zabraniti trgovinu
i uporabu toga proizvoda.

(2) Na zahtjev vlasnika proizvoda koji nema propisanu kakvoću, ali udovoljava
uvjetima za uporabu u druge svrhe, inspektor može dopustiti tu uporabu.

(3) Stočarski inspektor može dopustiti da se stavi u prodaju proizvod
koji ima deklariranu kakvoću, ali je istekao rok uporabe označen na deklaraciji
pod uvjetom da vlasnik proizvoda izmijeni deklaraciju proizvoda prema rezultatima
utvrđenim analizom, odnosno superanalizom.

(4) Kad se superanalizom utvrdi da proizvod ne odgovara za uporabu,
stočarski inspektor će narediti njegovo uništenje.

IX. KAZNENE ODREDBE

Članak 60.

(1) Novčanom kaznom od 50.000,00 kuna do 100.000,00 kuna kaznit će se
za prekršaj pravna ili fizička osoba:

1. ako proizvodi genetski materijal te prenosi zametke bez odobrenja
Ministarstva (članak 6. stavak 1.),

2. ako se bavi genetskim manipulacijama bez odobrenja Ministarstva (članak
7. stavak 1.),

3. ako proizvodi uzgojno valjanu perad protivno odredi članka 10. ovoga
Zakona,

4. ako stavlja u prodaju matice pčela protivno odredbi članka 11. ovoga
Zakona,

5. ako za umjetno osjemenjivanje koristi sjeme protivno odredbi članka
15. stavka 1. ovoga Zakona,

6. ako u prirodnom pripustu koristi rasplodnjake protivno odredbi članka
15. stavka 2. i članka 18. stavka 1. ovoga Zakona.

(2) Za prekršaj iz stavka 1. ovoga članka kaznit će se novčanom kaznom
u iznosu od 5.000,00 kuna do 10.000,00 kuna i odgovorna osoba u pravnoj
osobi.

Članak 61.

(1) Novčanom kaznom od 10.000,00 kuna do 50.000,00 kuna kaznit će se
za prekršaj pravna ili fizička osoba:

1. ako prodaje uzgojno valjane životinje protivno odredbi članka 22.
ovoga Zakona,

2. ako prodaje sjeme rasplodnjaka, zametke i jajne stanice protivno
odredbi članka 23. stavka 1. ovoga Zakona,

3. ako prodaje sjeme rasplodnjaka protivno odredbi članka 24. ovoga
Zakona,

4. ako prodaje zametke i jajne stanice protivno odredbi članka 25. stavka
1. ovoga Zakona,

5. ako uvozi uzgojno valjane životinje i genetski materijal protivno
odredbi članka 26. stavka 1., 2. i 3. ovoga Zakona,

6. ako izvozi uzgojno valjane životinje i genetski materijal protivno
odredbi članka 28. stavka 1. i 2. ovoga Zakona,

7. ako daje domaćim životinjama hormonalne preparate protivno odredbi
članka 32. ili ih hrani protivno odredbi članka 35. ovoga Zakona,

8. ako obavlja preseljenje pčela protivno odredbi članka 33. ovoga Zakona,

9. ako u prodaju stavlja stočnu hranu i pojedine sastojke za stočnu
hranu takve kakvoće koja ne odgovara propisu o kakvoći stočne hrane (članak
36. stavak 4.),

10. ako obavlja djelatnost u trgovini stočnom hranom protivno odredbi
članka 37. ovoga Zakona.

(2) Za prekršaj iz stavka 1. ovoga članka kaznit će se novčanom kaznom
u iznosu 4.000,00 kuna do 8.000,00 kuna i odgovorna osoba u pravnoj osobi.

Članak 62.

(1) Novčanom kaznom od 5.000,00 kuna do 10.000,00 kuna kaznit će se
za prekršaj pravna ili fizička osoba:

1. ako proizvodi uzgojno valjane životinje protivno uzgojnom programu
(članak 3. stavak 1.),

2. ako ne postupa u skladu s odredbama članka 4. stavka 1. i 2. ovoga
Zakona,

3. ako se bavi uzgojem uzgojno valjane životinje, a nije upisana u upisnik
uzgajavača uzgojno valjanih životinja (članak 5. stavak 1.),

4. ako ne postupa u skladu s odredbom članka 20. stavka 1. i članka
21. stavka 1. i 2. ovoga Zakona,

5. ako ne ispunjuje propisane uvjete glede stručnih djelatnika, objekata
i opreme (članak 23. stavak 2.),

6. ako drži i iskorištava domaće životinje protivno propisima o zaštiti
okoliša i dobrobiti životinja (članak 29.),

7. ako kod izgradnje i obnove smještajnog prostora za domaće životinja
postupi protivno odredbi članka 30. stavka 1. ovoga Zakona,

8. ako na domaćim životinjama u vlastitom stadu obavlja nedopuštene
zahvate (članak 31.),

9. ako proizvod životinjskog podrijetla obilježuje protivno odredbi
članka 39. stavka 2. ovoga Zakona,

10. ako se bavi uzgojem uzgojno valjanih životinja bez odobrenja Ministarstva
(članak 41. stavak 1.),

11. ako stočarskom inspektoru ne omogući obavljanje nadzora i ne pruži
potrebite podatke i obavijesti (članak 55.).

(2) Za prekršaj iz stavka 1. ovoga članka kaznit će se novčanom kaznom
u iznosu od 3.000,00 kuna do 6.000,00 kuna i odgovorna osoba u pravnoj
osobi.

X. PRIJELAZNE I ZAVRŠNE
ODREDBE

Članak 63.

Odredbe ovog Zakona primjenjuju se na sve započete postupke u kojima
nije do stupanja na snagu ovoga Zakona donijeto konačno rješenje.

Članak 64.

(1) Propise za donošenje kojih je ovlašten, ministar će donijeti u roku
od jedne godine od dana stupanja na snagu ovoga Zakona.

(2) Do stupanja na snagu propisa iz stavka 1. ovoga članka ostaju na
snazi propisi koji su doneseni za provedbu Zakona o mjerama za unapređivanje
stočarstva ("Narodne novine", br. 11/79., 26/93. i 29/94.) ako nisu u suprotnosti
s odredbama ovoga Zakona.

Članak 65.

Stupanjem na snagu ovoga Zakona prestaje važiti Zakon o mjerama za unapređivanje
stočarstva ("Narodne novine", br. 11/79., 26/93. i 29/94.) i članak 3.
Zakona o određivanju poslova iz samoupravnog djelokruga jedinica lokalne
samouprave i uprave ("Narodne novine", br. 75/93.).

Članak 66.

Ovaj Zakon stupa na snagu osmoga dana od dana objave u "Narodnim novinama".

Klasa: 320-08/96-02/01
Zagreb, 18. lipnja 1997.

ZASTUPNIČKI DOM
SABORA REPUBLIKE HRVATSKE

Predsjednik
Zastupničkog doma Sabora **akademik Vlatko Pavletić,** v. r.

Zakon, NN 70/1997-1212
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)